Diari Oficial de la Generalitat Valenciana


Sumari del DOGV 7015, del 02-05-2013 (2013/4228)

RESOLUCIÓ de 25 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col∙laboració entre la Generalitat i la Fundació per al Desenrotllament i la Innovació de la Comunitat Valenciana, per al funcionament i desenrotllament de l'Àrea de Formació.
--------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7015

Data del DOGV
:   02-05-2013

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2013/4228


Data del document
:   25-04-2013

Organisme emissor
:   Conselleria de Presidència i Agricultura, Pesca, Alimentació i Aigua

Tipus de document
:   Resolució

Descriptors 

:   * Conselleria de Presidència i Agricultura, Pesca, Alimentació i Aigua

RESOLUCIÓ de 25 d'abril de 2013, de la directora general del Secretariat del Consell i Relacions amb les Corts, per la qual es disposa la publicació del conveni marc de col∙laboració entre la Generalitat i la Fundació per al Desenrotllament i la Innovació de la Comunitat Valenciana, per al funcionament i desenrotllament de l'Àrea de Formació. [2013/4228]  
La Generalitat i la Fundació per al Desenrotllament i la Innovació de la Comunitat Valenciana han subscrit, després de la tramitació prèvia reglamentària, el 3 de desembre de 2012, el conveni marc de col·laboració per al funcionament i desenrotllament de l'Àrea de Formació.  
En compliment del que establix l'article 3.4 del Decret 20/1993, de 8 de febrer, del Consell, cal publicar en el Diari Oficial de la Comunitat Valenciana l'esmentat conveni, que ha quedat inscrit en el Registre de Convenis de la Generalitat amb el número 300/2013, i que figura com a annex d'esta resolució.  
  
València, 25 d'abril de 2013.- La directora general del Secretariat del Consell i Relacions amb les Corts: Marta Martí Arador.  
  
  
Conveni marc de col·laboració entre la Generalitat i la Fundación para el Desarrollo y la Innovación de la Comunidad Valenciana per al funcionament i desenrotllament de l'Àrea de Formació  
  
València, 3 de desembre de 2012  
  
Reunits  
D'una part, José Ciscar Bolufer, vicepresident del Consell, facultat per a este acte en virtut de les atribucions que li conferix la Llei 5/1983, de 30 de desembre, del Consell, i autoritzado per a este acte per acord del Consell de data 30 de novembre de 2012.  
D'una altra part, Antonio Santiago Adés, en nom i representació de la Fundació per al Desenrotllament i la Innovació (d'ara en avant, la Fundació), en qualitat de president del Comité Executiu d'esta, càrrec per al qual va ser nomenat en la reunió del Patronat de data 9 de maig de 2000. El seu apoderament deriva de l'escriptura pública atorgada davant del notari de València, José Manuel García de la Cuadra, el dia 12 de juny de 1998, amb el número 2730 del seu protocol.  
Ambdós parts tenen i es reconeixen capacitat suficient per a la firma d'este conveni marc, i a este efecte,   
  
Manifesten  
I. Que la Generalitat, en l'exercici de les seues competències atribuïdes en el Decret 98/2011, de 26 d'agost, del Consell, en matèria de foment de l'ocupació i de l'economia social, formació professional reglada, ocupacional i contínua, intermediació en el mercat laboral i en matèria d'educació, universitats i ciència, ha considerat d'interés prioritari fomentar la formació a la Comunitat.  
II. Que les importants transformacions patides pel mercat laboral, fomentades pels continus canvis en els sistemes productius, la globalització econòmica, la utilització de les noves tecnologies de la informació i de la comunicació en els sistemes de producció i les actuals formes d'organització del treball, han incrementat la necessitat, ja existent, de que els treballadors hagen d'adaptar-se contínuament.   
Per un altre costat, la situació actual de crisi econòmica globalitzada ha incrementat la necessitat que ja existia, alhora que ha provocat una restricció de les ofertes d'ocupació, suposant això que l'accés als nous llocs de treball qualificats requerixen una major preparació.   
  
La Generalitat considera que una de les ferramentes més adequades per a aconseguir, d'una banda, l'adaptació als llocs de treball, i d'una altra, l'accés a noves ocupacions qualificades, és la millora contínua del nivell de formació (tant si s'orienta a treballadors desempleats per a la seua inserció en el mercat laboral com a treballadors en actiu).   
Dins de les accions formatives fonamentals, en el desenrotllament de les seues competències i prioritats, la Generalitat considera rellevant fomentar la formació professional dual, entesa com a formació integral en què s'oferix l'oportunitat als alumnes de percebre una ensenyança lligada a condicions reals.   
És interés de la Generalitat impulsar i estendre entre les empreses i els treballadors, tant ocupats com desempleats, una formació que responga a les seues necessitats i contribuïsca al desenrotllament d'una economia basada en el coneixement.   
III. Que per la seua banda, la Fundació té com a objecte fundacional el foment de l'economia i de la qualitat dels productes i sistemes, la defensa del medi ambient, el desenrotllament científic, tècnic, social i cultural de la societat, així com la millora de la competitivitat de les empreses i dels productes industrials i la prestació de servicis. Així mateix, la Fundació té entre els seus fins la transmissió del coneixement a través de diferents activitats de formació per a incrementar el vincle entre el teixit empresarial i la societat valenciana en general.  
IV. Que per a promoure la realització d'accions formatives a la Comunitat Valenciana, el dia 30 d'abril de 2001, la Generalitat i la Fundació van subscriure el conveni marc de col·laboració per a la gestió d'un centre o àrea de formació, vigent de 2001 a 2006. Una vegada finalitzada la seua vigència, el 26 de febrer de 2007, la Conselleria d'Economia, Hisenda i Ocupació i la Fundació van subscriure el conveni marc de col·laboració per al funcionament i desenrotllament de l'àrea de formació, amb vigència des de 2007 fins a 2011, ambdós inclosos. D'esta manera, la Fundació, comptant amb el suport de la Generalitat, ha realitzat, des de la creació de l'Àrea de Formació en 2001 fins a 2011, activitats formatives en diversos àmbits que han suposat l'inici i consolidació de l'esmentada àrea, no sols en sectors implantats en l'àrea industrial d'Almussafes, sinó també en altres àmbits geogràfics i productius en què la Fundació ha aconseguit actuar.  
  
V. Que avaluats els resultats favorables obtinguts en exercicis anteriors i atesa la capacitat constatada de la Fundació per a promoure, desenrotllar, impartir i organitzar formació orientada a les necessitats empresarials i a la inserció laboral en el marc d'una formació pluridisciplinària, solvent i de qualitat, és voluntat de les parts subscriure un conveni marc que permeta continuar amb les mencionades activitats des de 2012 a 2016, ambdós inclosos, amb l'objectiu que l'Àrea de Formació de la Fundació continue sent un element fonamental en la transmissió de coneixements que repercutisquen en la millora de la inserció laboral i en la formació contínua dels treballadors en benefici de l'interés general.   
  
Que el marc de col·laboració que s'establix en este conveni, no contravé el que disposa l'article 107 del Tractat de Funcionament de la Unió Europea, al tractar-se de mesures generals, que estan obertes a particulars i a totes les empreses de tots els sectors sense distinció, que beneficien directament totes les persones i no concedixen avantatge a determinades empreses o sectors, ni afavorixen cap empresa en particular, a causa de la generalitat dels seus destinataris i la finalitat de les quals, per tant, no és comercial, sinó social, al servici de l'interés públic general.  
En virtut d'això, de conformitat amb allò que s'ha exposat, ambdós parts acorden la formalització d'este conveni marc que establix les bases de l'esmentada col·laboració d'acord amb les següents   
  
Clàusules  
  
Primera: Objecte del conveni   
És objecte d'este conveni establir i regular la col·laboració entre la Generalitat i la Fundació en l'àmbit del desenrotllament de la seua Àrea de Formació, perquè esta última puga impartir, des de 2012 a 2016, ambdós inclosos, les activitats formatives que constituïxen el fi últim d'este conveni marc, així com establir les modalitats de suports que poden destinar-se per a la realització tant d'inversions per a l'adquisició d'actius o millora de les instal·lacions del centre on s'impartix formació, com altres gastos i accions necessàries, inherents a la gestió i desenrotllament de l'àrea.  
  
Segona. Obligacions de la Fundació  
La Fundació s'obliga a organitzar, desenrotllar, impartir i posar a disposició de la societat i de les empreses valencianes els distints programes formatius que es realitzen a l'empara d'este conveni marc, així com els que es programen al llarg de la seua vigència.  
A este efecte, el Patronat de la Fundació aprovarà anualment un programa d'actuacions formatives per a cada exercici, orientat especialment a les necessitats de formació contínua i d'inserció laboral.   
  
La Fundació realitzarà les inversions necessàries per a l'adquisició i modernització de la seua dotació i equipament durant el període de vigència d'este conveni, orientades a possibilitar les accions formatives que es preveuen en este.  
  
Tercera. Obligacions de la Generalitat  
La Generalitat, inclourà les dotacions pressupostàries necessàries per mitjà de línies nominatives en la Llei de Pressupostos de la Generalitat per als exercicis durant els quals estiga en vigor este conveni marc.  
A este efecte, es formalitzaran convenis anuals de desenrotllament d'este conveni marc amb la Generalitat, en què s'establiran les accions formatives a impartir en el corresponent exercici, junt amb els suports necessaris per a sufragar estes, així com els gastos de funcionament vinculats a les accions formatives, l'equipament i les inversions necessàries per a millorar i condicionar les instal·lacions del centre que utilitza la Fundació per a impartir formació. Estos suports no podran superar, per a tot el període 2012 a 2016, ambdós inclosos, la quantia global màxima de 9.960.640 d'euros.  
S'establix una quantia de referència de 1.992.128 euros per cada un dels exercicis previstos en este conveni marc. No obstant això, la determinació concreta de l'assignació anual podrà variar en funció dels gastos subvencionables previstos para cada un dels esmentats exercicis i les quantitats no utilitzades o justificades en l'exercici podran incrementar les dotacions dels exercicis següents, tenint en compte el límit global fixat en el paràgraf anterior. En el cas que no fóra possible consignar o modificar la partida pressupostària d'algun dels exercicis previstos en este conveni marc, es procurarà la seua consignació en els exercicis següents i se'n prorrogarà, si és el cas, la vigència.   
  
  
Quarta. Clàusula de no gasto  
L'aplicació i execució d'este conveni, incloent-hi a este efecte tots els actes jurídics que es puguen dictar per al seu desplegament o execució, no podrà tindre cap incidència en la dotació de tots i cada un dels capítols de gasto de la conselleria competent per raó de la matèria i, en tot cas, haurà de ser atesa amb els mitjans personals i materials de aquesta.  
  
Quinta. Programa d'actuació   
De conformitat amb la clàusula segona, el Patronat de la Fundació o qui este designe, aprovarà les activitats formatives a dur a terme, així com les inversions per a l'adquisició d'actius o millora de les instal·lacions del centre on s'impartix formació i l'execució dels gastos de funcionament, i de tot això es farà trasllat a la conselleria competent per raó de la matèria.   
La realització de les actuacions es durà a terme de conformitat amb el programa d'actuació aprovat pel Patronat que s'acompanyarà al conveni o convenis específics aprovats per a cada exercici.  
  
  
Sexta. Comissió Mixta de Gestió del Conveni Marc   
Per a facilitar l'elaboració dels convenis específics, el seu seguiment i compliment, a més de totes aquelles funcions que específicament se li encomanen en el conveni o convenis específics que el despleguen, es constituirà una comissió mixta de seguiment composta paritàriament per dos membres de cada institució.  
La comissió estarà constituïda per dos representants de la Conselleria d'Educació, Formació i Ocupació, un dels quals presidirà de la comissió, i dos representants de la Fundació, els quals seran designats pel president del Comité Executiu d'esta. Els esmentats representants seran nomenats en el termini d'un mes des de la firma d'este conveni marc. Transcorregut el termini sense que s'haja produït cap designació expressa, s'entendran vigents els nomenaments realitzats a l'empara del conveni marc precedent.   
  
Sèptima. Interpretació i solució de discrepàncies   
La interpretació i la solució de discrepàncies que se susciten, tant les relatives a este conveni com als convenis específics subscrits a l'empara d'este, s'efectuarà de mutu acord entre les parts firmants en el si de la comissió mixta, constituïda segons el que disposa la clàusula anterior.   
  
Si no existira el mencionat acord, el coneixement de les qüestions litigioses que es deduïsquen de l'execució del present conveni i els successius convenis específics, serà competència de la Sala Contenciosa Administrativa del Tribunal Superior de Justícia de la Comunitat Valenciana.   
  
Octava. Vigència   
Este conveni marc produirà efectes des de l'1 de gener de 2012 fins al 31 de desembre de 2016. Quan finalitze el conveni, la Comissió Mixta procedirà a l'avaluació del conveni marc, i podrà prorrogar-se amb l'acord previ exprés entre les parts.  
  
I en prova de conformitat, els compareixents ho firmen per duplicat i a un sol efecte, en el lloc i la data abans indicats.  
  
EL vicepresident del Consell: José Ciscar Bolufer.  
El president del Comité Executiu de la Fundació per al Desenrotllament i la Innovació: Antonio Santiago Adés.